Pulis vill fá Suárez í þriggja leikja bann
Tony Pulis, knattspyrnustjóri Stoke City, sagði eftir markalausa jafnteflið við Liverpool á Anfield í gær að enska knattspyrnusambandið yrði að fara að bregðast við leikaraskapnum í Luis Suárez. Best væri að dæma hann í þriggja leikja bann til að venja hann af þessum ósið.
Suárez féll einu sinni í vítateig Stoke í leiknum í gær án þess að brotið væri á honum. "Ég hef ítrekað gagnrýnt leikmenn sem láta sig detta. Þeir setja svartan blett á fótboltann og sambandið á að taka á þessu. Ef það setur Suárez í þriggja leikja bann hættir hann þessu. Suárez er frábær leikmaður með geysilega hæfileika. Hann er sá leikmaður sem við vorum skíthræddir við allan leikinn. En hann setur gífurlega pressu á dómarann. Í hvert skipti sem hann dettur heimta 40 þúsund stuðningsmenn að dómarinn dæmi og þetta er ekki sanngjarnt. Starf dómarans er nógu erfitt samt," sagði Pulis við BBC.
Brendan Rodgers, knattspyrnustjóri Liverpool, kvaðst ekki hafa séð umrætt atvik. "Ég sá það ekki og get ekki dæmt um það. En hvað sem Luis gerir er hann alltaf umdeildur, hvort sem það eru fjölmiðlarnir, dómararnir eða annað. Þetta er í umræðunni í hverri viku. Mér fannst hann vera frábær í leiknum," sagði Rodgers, sem hrósaði ungum leikmönnum sínum fyrir frammistöðuna gegn kraftakörlunum í Stoke.
"Stoke er með marga stóra menn sem gera þér erfitt fyrir og það er ekkert rétt eða rangt við það hvernig fótbolta menn spila. Ég  er stoltur af því hvernig strákarnir okkar stóðu uppi í hárinu á þeim. Það voru mikil líkamleg átök í leiknum en við kvörtum ekki yfir því. Ég er að sjálfsögðu afar vonsvikinn yfir því að hafa ekki unnið leikinn en mér fannst hugarfar og einbeiting minna manna vera til fyrirmyndar," sagði Rodgers.
Tony Pulis, knattspyrnustjóri Stoke City, sagði eftir markalausa jafnteflið við Liverpool á Anfield í gær að enska knattspyrnusambandið yrði að fara að bregðast við leikaraskapnum í Luis Suárez.
Best væri að dæma hann í þriggja leikja bann til að venja hann af þessum ósið.
Suárez féll einu sinni í vítateig Stoke í leiknum í gær án þess að brotið væri á honum.
Brendan Rodgers, knattspyrnustjóri Liverpool, kvaðst ekki hafa séð umrætt atvik.
"Mér fannst hann vera frábær í leiknum," sagði Rodgers, sem hrósaði ungum leikmönnum sínum fyrir frammistöðuna gegn kraftakörlunum í Stoke.